Κοινή Θέση του Συμβουλίου

της 27ης Δεκεμβρίου 2001

για την καταπολέμηση της τρομοκρατίας

(2001/930/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση και ιδίως τα άρθρα 15 και 34,

Εκτιμώντας τα ακόλουθα:

(1) Το Ευρωπαϊκό Συμβούλιο, κατά την έκτακτη σύνοδό του στις 21 Σεπτεμβρίου 2001, δήλωσε ότι η τρομοκρατία είναι μια πραγματική πρόκληση για ολόκληρο τον κόσμο και για την Ευρώπη και ότι η καταπολέμηση της τρομοκρατίας αποτελεί πρωταρχικό στόχο της Ευρωπαϊκής Ένωσης.

(2) Στις 28 Σεπτεμβρίου 2001, το Συμβούλιο Ασφαλείας των Ηνωμένων Εθνών εξέδωσε την απόφαση 1373(2001), με την οποία επιβεβαιώνεται ότι οι τρομοκρατικές πράξεις αποτελούν απειλή για την ειρήνη και την ασφάλεια και καθορίζονται μέτρα για την καταπολέμηση της τρομοκρατίας και ιδιαίτερα την καταπολέμηση της χρηματοδότησης της τρομοκρατίας και της παροχής ασφαλών καταφυγίων στους τρομοκράτες.

(3) Στις 8 Οκτωβρίου 2001, το Συμβούλιο επιβεβαίωσε την αταλάντευτη απόφαση της Ευρωπαϊκής Ενωσης και των κρατών μελών της να συμμετάσχουν, όσο μπορούν και με συντονισμένο τρόπο, στον παγκόσμιο συνασπισμό κατά της τρομοκρατίας, υπό την αιγίδα των Ηνωμένων Εθνών. Το Συμβούλιο επίσης επανέλαβε ότι η Ένωση είναι αποφασισμένη να καταπολεμήσει τη χρηματοδότηση της τρομοκρατίας, σε στενή συνεργασία με τις Ηνωμένες Πολιτείες.

(4) Στις 19 Οκτωβρίου 2001, το Ευρωπαϊκό Συμβούλιο δήλωσε ότι είναι αποφασισμένο να καταπολεμήσει κάθε μορφή τρομοκρατίας παντού στον κόσμο και ότι θα συνεχίσει τις προσπάθειές του για την ενίσχυση του συνασπισμού της διεθνούς κοινότητας για την καταπολέμηση κάθε μορφής τρομοκρατίας, παραδείγματος χάρη, με την ενίσχυση της συνεργασίας μεταξύ των επιχειρησιακών υπηρεσιών στις οποίες έχει ανατεθεί η καταπολέμηση της τρομοκρατίας και συγκεκριμένα της Ευρωπόλ, της Eurojust, των υπηρεσιών πληροφοριών, των αστυνομικών υπηρεσιών και των δικαστικών αρχών,

(5) Έχει ήδη αναληφθεί δράση για την εφαρμογή ορισμένων από τα απαριθμούμενα παρακάτω μέτρα.

(6) Υπ' αυτές τις έκτακτες συνθήκες, απαιτείται δράση από την Κοινότητα για την εφαρμογή ορισμένων από τα απαριθμούμενα παρακάτω μέτρα,

ΕΞΕΔΩΣΕ ΤΗΝ ΠΑΡΟΥΣΑ ΚΟΙΝΗ ΘΕΣΗ:

Άρθρο 1

Θεωρείται έγκλημα η εκ προθέσεως παροχή ή συλλογή κεφαλαίων, με οποιοδήποτε μέσο, άμεσα ή έμμεσα, από πολίτες ή εντός του εδάφους κάθε κράτους μέλους της Ευρωπαϊκής Ένωσης με σκοπό να χρησιμοποιηθούν τα κεφάλαια, ή εν γνώσει ότι θα χρησιμοποιηθούν, για τη διάπραξη τρομοκρατικών πράξεων.

Άρθρο 2

Δεσμεύονται κεφάλαια και λοιπά χρηματοοικονομικά περιουσιακά στοιχεία ή οικονομικοί πόροι:

- προσώπων που διαπράττουν, ή αποπειρώνται να διαπράξουν, τρομοκρατικές πράξεις ή συμμετέχουν ή διευκολύνουν τη διάπραξη τρομοκρατικών πράξεων,

- οντοτήτων που τελούν υπό την ιδιοκτησία των εν λόγω προσώπων ή ελέγχονται άμεσα ή έμμεσα από αυτά, και

- προσώπων και οντοτήτων που δρουν εξ ονόματος ή κατ' εντολή αυτών των προσώπων και οντοτήτων,

συμπεριλαμβανομένων των κεφαλαίων που απορρέουν ή προέρχονται από ιδιοκτησία που ανήκει ή ελέγχεται, άμεσα ή έμμεσα, από τα πρόσωπα αυτά καθώς και από τα συνδεόμενα με αυτά πρόσωπα και οντότητες.

Άρθρο 3

Κεφάλαια, χρηματοοικονομικά περιουσιακά στοιχεία ή οικονομικές πηγές ή χρηματοοικονομικές ή άλλες συναφείς υπηρεσίες δεν τίθενται στη διάθεση, αμέσως ή εμμέσως προς όφελος:

- προσώπων που διαπράττουν ή αποπειρώνται να διαπράξουν ή διευκολύνουν ή συμμετέχουν στη διάπραξη τρομοκρατικών πράξεων,

- οντοτήτων που τελούν υπό την ιδιοκτησία των εν λόγω προσώπων ή ελέγχονται, άμεσα ή έμμεσα, από αυτά, και

- προσώπων και οντοτήτων που ενεργούν εξ ονόματος ή κατ' εντολή αυτών των προσώπων.

Άρθρο 4

Λαμβάνονται μέτρα για την καταστολή κάθε μορφής υποστήριξης, ενεργητικής ή παθητικής, σε οντότητες ή πρόσωπα που συμμετέχουν σε τρομοκρατικές πράξεις, συμπεριλαμβανομένων των μέτρων για την καταστολή της στρατολόγησης μελών τρομοκρατικών ομάδων και για την εξάλειψη του εφοδιασμού των τρομοκρατών με όπλα.

Άρθρο 5

Λαμβάνονται μέτρα για να παρεμποδιστεί η διάπραξη τρομοκρατικών πράξεων, συμπεριλαμβανομένης της παροχής έγκαιρης προειδοποίησης μεταξύ κρατών μελών ή μεταξύ κρατών μελών και τρίτων κρατών με ανταλλαγή πληροφοριών.

Άρθρο 6

Δεν παρέχεται ασφαλές καταφύγιο σε όσους χρηματοδοτούν, σχεδιάζουν, υποστηρίζουν ή διαπράττουν τρομοκρατικές πράξεις, ή παρέχουν ασφαλή καταφύγια.

Άρθρο 7

Λαμβάνονται μέτρα ώστε τα πρόσωπα που χρηματοδοτούν, σχεδιάζουν, διευκολύνουν ή διαπράττουν τρομοκρατικές πράξεις να μην μπορούν να χρησιμοποιούν τα εδάφη των κρατών μελών της Ευρωπαϊκής Ένωσης για την διάπραξη αυτών των πράξεων εναντίον των κρατών μελών ή τρίτων κρατών ή των πολιτών τους.

Άρθρο 8

Τα πρόσωπα που συμμετέχουν στη χρηματοδότηση, το σχεδιασμό, την προετοιμασία ή τη διάπραξη τρομοκρατικών πράξεων ή την υποστήριξη των εν λόγω πράξεων προσάγονται στη δικαιοσύνη· οι τρομοκρατικές αυτές πράξεις ορίζονται ως σοβαρά ποινικά αδικήματα στις νομοθετικές και κανονιστικές ρυθμίσεις των κρατών μελών και η τιμωρία αντικατοπτρίζει δεόντως τη σοβαρότητα των τρομοκρατικών αυτών πράξεων.

Άρθρο 9

Τα κράτη μέλη παρέχουν αμοιβαίως, καθώς και σε τρίτα κράτη, τη μεγαλύτερη δυνατή συνδρομή σε δικαστικές έρευνες ή ποινικές διαδικασίες που αφορούν χρηματοδότηση ή υποστήριξη τρομοκρατικών πράξεων, σύμφωνα με το διεθνές ή το εθνικό δίκαιο, συμπεριλαμβανομένης της συνδρομής για την αναζήτηση αναγκαίων για τις διαδικασίες αποδεικτικών στοιχείων που βρίσκονται στην κατοχή κράτους μέλους ή τρίτου κράτους.

Άρθρο 10

Οι κινήσεις των τρομοκρατών ή των τρομοκρατικών ομάδων παρεμποδίζονται με αποτελεσματικούς συνοριακούς ελέγχους και ελέγχους για την έκδοση εγγράφων ταυτότητας και ταξιδιωτικών εγγράφων, και βάσει μέτρων για την πρόληψη της πλαστογραφίας, της παραποίησης ή της δολίας χρήσης εγγράφων ταυτότητας και ταξιδιωτικών εγγράφων. Το Συμβούλιο σημειώνει την πρόθεση της Επιτροπής να υποβάλει, εφόσον ενδείκνυται, προτάσεις στον τομέα αυτόν.

Άρθρο 11

Λαμβάνονται μέτρα για την ενίσχυση και επιτάχυνση της ανταλλαγής επιχειρησιακών πληροφοριών, ιδιαίτερα όσον αφορά δράσεις ή κινήσεις τρομοκρατών ή δικτύων τρομοκρατών, παραχάραξη ή πλαστογράφηση ταξιδιωτικών εγγράφων, λαθρεμπόριο όπλων, εκρηκτικών ή ευαίσθητων υλικών, χρήση των τεχνολογιών επικοινωνίας από τρομοκρατικές ομάδες και την απειλή που αντιπροσωπεύει η κατοχή όπλων μαζικής καταστροφής από τρομοκρατικές ομάδες.

Άρθρο 12

Ανταλλάσσονται πληροφορίες μεταξύ κρατών μελών ή μεταξύ κρατών μελών και τρίτων κρατών σύμφωνα με το διεθνές και το εθνικό δίκαιο και ενισχύεται η συνεργασία μεταξύ κρατών μελών ή μεταξύ κρατών μελών και τρίτων κρατών όσον αφορά διοικητικά και δικαστικά θέματα για την πρόληψη της διάπραξης τρομοκρατικών πράξεων.

Άρθρο 13

Ενισχύεται η συνεργασία μεταξύ κρατών μελών ή μεταξύ κρατών μελών και τρίτων κρατών, ιδιαίτερα μέσω διμερών και πολυμερών ρυθμίσεων και συμφωνιών για την πρόληψη και την καταστολή τρομοκρατικών επιθέσεων καθώς και για την ανάληψη δράσης κατά των δραστών τρομοκρατικών πράξεων.

Άρθρο 14

Τα κράτη μέλη καθίστανται το συντομότερο δυνατό συμβαλλόμενα μέρη των σχετικών διεθνών συμβάσεων και πρωτοκόλλων που αφορούν την τρομοκρατία, κατάλογος των οποίων περιέχεται στο παράρτημα.

Άρθρο 15

Τα κράτη μέλη εντείνουν τη συνεργασία και εφαρμόζουν πλήρως τις σχετικές διεθνείς συμβάσεις και πρωτόκολλα σχετικά με την τρομοκρατία, καθώς και τις αποφάσεις 1269(1999) και 1368(2001) του Συμβουλίου Ασφαλείας των Ηνωμένων Εθνών.

Άρθρο 16

Λαμβάνονται τα ενδεδειγμένα μέτρα σύμφωνα με τις σχετικές διατάξεις του εθνικού και διεθνούς δικαίου, συμπεριλαμβανομένων των διεθνών κανόνων για τα δικαιώματα του ανθρώπου, πριν από τη χορήγηση του καθεστώτος του πρόσφυγα, ούτως ώστε να διασφαλίζεται ότι ο αιτών άσυλο δεν σχεδίασε, διευκόλυνε ή συμμετείχε στη διάπραξη τρομοκρατικών πράξεων. Το Συμβούλιο σημειώνει την πρόθεση της Επιτροπής να υποβάλει, εφόσον ενδείκνυται, προτάσεις στον τομέα αυτόν.

Άρθρο 17

Λαμβάνονται μέτρα σύμφωνα με το διεθνές δίκαιο προκειμένου να διασφαλίζεται ότι δεν γίνεται κατάχρηση του καθεστώτος του πρόσφυγα από δράστες, οργανωτές ή παροχείς διευκολύνσεων για τη διάπραξη τρομοκρατικών πράξεων και ότι οι ισχυρισμοί πολιτικών κινήτρων δεν αναγνωρίζονται ως λόγοι για την απόρριψη αιτήσεων έκδοσης πιθανολογούμενων τρομοκρατών. Το Συμβούλιο σημειώνει την πρόθεση της Επιτροπής να υποβάλει, εφόσον ενδείκνυται, προτάσεις στον τομέα αυτόν.

Άρθρο 18

Η παρούσα κοινή θέση παράγει αποτελέσματα την ημέρα της υιοθέτησης της.

Άρθρο 19

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 27 Δεκεμβρίου 2001.

Για το Συμβούλιο

Ο Πρόεδρος

L. Michel

ΠΑΡΑΡΤΗΜΑ

Κατάλογος των αναφερομένων στο άρθρο 14 διεθνών συμβάσεων και πρωτοκόλλων που αφορούν την τρομοκρατία

1. Σύμβαση περί παραβάσεων και άλλων τινών πράξεων τελουμένων επί αεροσκαφών - Τόκιο 14.9.63.

2. Σύμβαση για την καταστολή της παράνομης υφαρπαγής αεροσκαφών - Χάγη, 16.12.70.

3. Σύμβαση για την καταστολή των παράνομων πράξεων κατά της ασφάλειας της πολιτικής αεροπορίας - Μόντρεαλ, 23.9.71.

4. Σύμβαση για την πρόληψη και την τιμωρία εγκλημάτων που στρέφονται κατά των διεθνώς προστατευομένων προσώπων συμπεριλαμβανομένων των διπλωματικών αντιπροσώπων - Νέα Υόρκη, 14.12.73.

5. Ευρωπαϊκή Σύμβαση για την καταστολή της τρομοκρατίας - Στρασβούργο, 27.1.77.

6. Σύμβαση κατά της σύλληψης ομήρων - Νέα Υόρκη, 17.12.79.

7. Σύμβαση για την φυσική προστασία του πυρηνικού υλικού - Βιέννη, 3.3.80.

8. Πρωτόκολλο για την καταστολή των παράνομων πράξεων βίας στα αεροδρόμια που εξυπηρετούν τη διεθνή αεροπορία που συμπληρώνει τη σύμβαση για την καταστολή των παράνομων πράξεων κατά της ασφάλειας της πολιτικής αεροπορίας - Μόντρεαλ, 24.2.88.

9. Σύμβαση για την καταστολή των παράνομων πράξεων κατά της ασφάλειας της ναυσιπλοΐας - Ρώμη, 10.3.88.

10. Πρωτόκολλο για την καταστολή των παράνομων πράξεων κατά της ασφάλειας σταθερών εξεδρών που ευρίσκονται στην ηπειρωτική υφαλοκρηπίδα - Ρώμη, 10.3.88.

11. Σύμβαση για τη σήμανση πλαστικών εκρηκτικών με σκοπό τον εντοπισμό τους - Μόντρεαλ, 1.3.91.

12. Σύμβαση των Ηνωμένων Εθνών για την καταστολή των τρομοκρατικών επιθέσεων με εκρηκτικές ύλες - Νέα Υόρκη, 15.12.97.

13. Σύμβαση των Ηνωμένων Εθνών για την καταστολή της χρηματοδότησης της τρομοκρατίας - Νέα Υόρκη, 9.12.99.